**Piirissaare vald** oli vald Tartu maakonnas. See hõlmas Piirissaare saare.

Vallas oli kolm küla: Piiri, Saare ja Tooni.

Piirissaar kuulus aastani 1950 Meeksi valda. 1945. aastal moodustati Piirissaare külanõukogu. Eesti taasiseseisvudes loodi Piirissaare vald. 2017. aastal moodustati Laeva, Piirissaare, Tabivere ja Tartu valla ühinemise teel uus haldusüksus, mille nimeks sai Tartu vald.

Rahvastik
---------

31. detsembril 2011 elas vallas rahvaloenduse andmetel 53 inimest (alla 18-aastaseid ei olnud). Neist 45 olid venelased ja 9 eestlased.

1. jaanuaril 2012 elas vallas Statistikaameti andmetel 67 inimest (neist 3 on lapsed). Valdav osa elanikest on vanausulised.

20. oktoobri 2013 seisuga oli vallas registreeritud 104 valimisõiguslikku elanikku ning 1. jaanuari 2014 seisuga oli vallas registreeritud 104 elanikku.

Sümboolika
----------

Piirissaare valla sümbolid olid vapp ja lipp, mis võeti kasutusele 11. detsembril 1997.

Piirissaare valla endise vapi valgel kilbil on roheline, punaste uimedega lutsukala kujutis ja selle kohal punane pügalrist. Hõbedane või valge värv sümboliseerib valgust, puhtust, rõõmu ja kuulsust. Punane on vapruse, mehisuse ja helduse värv. Vapi põhikujund – lutsukala viitab valla paiknemisele Piirissaarel, kus inimeste kogu elu ja tegevus on paratamatult seotud saart ümbritseva Peipsi järve ja kalastamisega. Rist on kogu kristliku maailma kõige levinum sümbol, mis tähendab taevast ja maist kõiksust. Pügalrist on nii Eesti kui teiste põhjamaade rahvakunstis levinud kujunduselement.

Piirissaare valla endine lipp on ruudukujuline.

Valitsemine
-----------

### Vallavalitsus

Vallavanemate loend (alates 1993. aastast):

* 1993–1996 Andrei Leškin (parteitu)
* 1996–2002 Peep Tambet (parteitu)
* 2002–2004 Maria Korotkova (Valimisliit Kodupaik, astus tagasi)
* 2004–2005 Kalju Sakk (Eesti Keskerakond)
* 2005–2009 Filimon Kuznetsov (Valimisliit Kodupaik)
* 2009–2011 Maria Korotkova (Valimisliit Kodupaik, astus tagasi)
* 2011–2013 Siim Avi (parteitu)
* 2013–2014 Jelena Umbleja (Eesti Keskerakond)
* 2014 Liina Miks (parteitu)

### Vallavolikogu

Piirissaare vallavolikogu viimane esimees oli Fjodor Korotkov, 20. oktoobrini 2013 oli sel kohal Filimon Kuznetsov. Piirissaare vallavolikokku kuulus seitse liiget. Valimisliidule Kodupaik kuulus volikogu viimases koosseisus kolm (2009–2013 viis kohta) ja Eesti Keskerakonnale neli kohta (2009–2013 kaks kohta).

### Rahvakoosolek

Rahvakoosolek oli Piirissaare valla elanike üldkogu, millest kutsuti osa võtma kõik täisealised hääleõiguslikud isikud, kelle alaline või püsiv elukoht on registreeritud Piirissaare valla haldusterritooriumil.

Valla põhimääruse järgi tuli volikogul rahvakoosoleku arvamus enne otsuse langetamist ära kuulata järgmistes küsimustes:

1. arvamuse andmine valla haldusterritoriaalse korralduse, valla piiride korrigeerimise või valla nime muutmise kohta;
2. valla põhimääruse vastuvõtmine ja muutmine;
3. valla arengukava ja eelarve ning nende täitmise kohta hinnangu andmine;
4. valla territooriumil üldkohustuslike eeskirjade kehtestamine;
5. kinnisvara ostmise või võõrandamise otsustamine;
6. otsused kulutuste tegemiseks, mis tingivad vallale laenude või muude varaliste kohustuste võtmise.
7. muud saare elanikele olulised küsimused, mille kohta arvamuse saamiseks kutsutakse kokku rahvakoosolek käesoleva paragrahvi lõikes 3 kehtestatud korras.

Piirissaare valla rahvakoosoleku kutsus kokku vallavolikogu esimees volikogu liikmete enamuse, volikogu komisjonide või vallavalitsuse ettepanekul või juhul, kui seda taotles vähemalt 10% saare üldkogusse kuuluvaist elanikest.

### KOV valimised 2013

Kohaliku omavalitsuse volikogu valimistel aastal 2013 osales Piirissaarel kaks erakonda (Keskerakond ja Reformierakond) ja üks valimisliit (VL "Kodupaik").

Keskerakond sai täpselt 50% häältest 4 kohta, Kodupaik 41% ehk 3 kohta, Reformierakond sai küll 8 häälega 9%, ent valituks ei osutunud. Valimisaktiivsuseks oli 86,5%. Häältemagnetiteks olid Filimon Kuznetsov (VL Kodupaik, 25 häält) ja Kalju Sakk (Keskerakond, 17 häält).

* Parvlaev KoidulaParvlaev Koidula
* Piirissaar, taamal vasemal Saare külaPiirissaar, taamal vasemal Saare küla
* Tühjana seisev apostlik-õigeusu kirik Tooni külasTühjana seisev apostlik-õigeusu kirik Tooni külas
* Tegutsev vanausuliste palvela Saare külasTegutsev vanausuliste palvela Saare külas
* Piirivalve kordonPiirivalve kordon

Viited
------

1. ↑  Maakatastri statistika, vaadatud 12.10.2018.
2. ↑  Statistikaamet, vaadatud 30.05.2017.
3. ↑  Eesti haldus- ja asustusjaotuse klassifikaator
4. ↑  Laeva valla, Piirissaare valla ja Tartu valla osas haldusterritoriaalse korralduse ja Vabariigi Valitsuse 3. aprilli 1995. a määruse nr 159 "Eesti territooriumi haldusüksuste nimistu kinnitamine" muutmine (vastu võetud 06.01.2017 nr 4)
5. ↑  Rahvastik elukoha, soo, vanuserühma ja rahvuse järgi, 31. detsember 2011. Statistikaameti andmebaas.
6. ↑  "Valijate arv kohalikes omavalitsustes" (PDF). Originaali (PDF) arhiivikoopia seisuga 2. veebruar 2014. Vaadatud 21. jaanuaril 2014.
7. ↑  "KOV elanike arv, seisuga 01.01.2014". Originaali arhiivikoopia seisuga 2.02.2014. Vaadatud 21.01.2014.
8. 1 2 3  Piirissaare valla põhimäärus
9. ↑

Välislingid
-----------

* Piirissaare 360° aeropanoraam / aerofoto
* Piirissaare valla koduleht
* Piirissaare mitteametlikud uudised ja INFO
* Maarius Suviste. EI JÕUA ENAM: Piirissaare vallavalitsus paneb ameti maha. Mis saab saare elust?, ohtuleht.ee, 31. jaanuar 2011
* Piirissaare valimisaktiivsus oli 100 protsenti